Man gevonnis ná hy kêrel op Kersdag vermoorDie Wes-Kaapse hooggeregshof. Argieffoto Gerhardus Joshua Albrecht (25) het in sy pleitooreenkoms met die staat erken dat hy sy kêrel, Ernest Will (62), op Kersdag verlede jaar aangerand en vir die dood agtergelaat het. Hy het ook skuld erken op ŉ aanklag van roof met verswarende omstandighede. Albrecht is die dag van die moord na Will se huis om hom vir geld te vra. Die twee het saam gedrink en ŉ rusie het ontstaan. Albrecht het Will met ŉ knopkierie, ŉ porseleinbord en twee drankbottels oor die kop geslaan. Hy het hom daarna vasgemaak, sy mond toegebind en hom vir die dood agtergelaat. Albrecht het met Will se halssnoere, oorbelle, antieke muntstukke, horlosies en motor gevlug. Hy het later die motor aan sy dwelmhandelaar verkoop. Hy is op 14 Januarie 2015 in hegtenis geneem. Albrecht is tot 25 jaar tronkstraf gevonnis vir die moord en tot 15 jaar vir roof. Die vonnisse sal gelyklopend uitgedien word. Eric Ntabazalila, woordvoerder van die nasionale vervolgingsgesag (NVG), het gesê misdadigers gaan nie pleitooreenkomste met die staat aan omdat hulle “wedergeborenes” is nie. “Hulle word in die ooreenkoms ingedwing deur die oorweldigende bewyse teen hulle en hulle weet hulle sal nie hul tyd in die tronk kan vermy nie.”